CELEX: 32020D1343
Language: hr
Date: 2020-09-25 00:00:00
Title: Provedbena odluka Vijeća (EU) 2020/1343 od 25. rujna 2020. o odobravanju na temelju Uredbe (EU) 2020/672 privremene potpore Republici Bugarskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19

29.9.2020   
               
               
                  HR
               
               
                  Službeni list Europske unije
               
               
                  L 314/10
               
            
         PROVEDBENA ODLUKA VIJEĆA (EU) 2020/1343
         od 25. rujna 2020.
         o odobravanju na temelju Uredbe (EU) 2020/672 privremene potpore Republici Bugarskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (1), a posebno njezin članak 6. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Bugarska je 7. kolovoza 2020. podnijela zahtjev za financijsku pomoć Unije kako bi dopunila svoje nacionalne napore u odgovoru na učinak izbijanja bolesti COVID-19 i socioekonomske posljedice te bolesti za radnike i samozaposlene osobe.
                  
               
                     (2)
                  
                  
                     Očekuje se da će izbijanje bolesti COVID-19 i izvanredne mjere koje je Bugarska uvela za ograničavanje izbijanja te bolesti i njezinih socioekonomskih i zdravstvenih posljedica dramatično utjecati na javne financije. U Komisijinoj proljetnoj prognozi 2020. procijenjeno je da će Bugarska do kraja 2020. zabilježiti deficit opće države od 2,8 % i dug opće države od 25,5 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Bugarske za 7,1 % u 2020.
                  
               
                     (3)
                  
                  
                     Izbijanje bolesti COVID-19 dovelo je do imobilizacije znatnog dijela radne snage u Bugarskoj. To je dovelodo iznenadnog i znatnog povećanja javnih rashoda u Bugarskoj u vezi s dvjema mjerama za subvenciju plaća, kako je navedeno u uvodnim izjavama 4. i 5.
                  
               
                     (4)
                  
                  
                     Konkretno, „Dekretom br. 55 Vijeća ministara od 30. ožujka 2020.” (2), koji je naveden u zahtjevu Bugarske od 7. kolovoza 2020., uvedena je mjera kojom se pruža subvencioniranje plaća poduzećima koji su zbog izbijanja bolesti COVID-19 dobrovoljno ili na temelju zakona smanjili ili obustavili svoju djelatnost. Propisano je da se za vrijeme primjene mjere i jednako razdoblje nakon toga zaposlenici moraju zadržati u radnom odnosu. Subvencija za mjesečne plaće poduzećima koja ispunjavaju uvjete iznosi 60 % bruto mjesečne plaće zaposlenika koji imaju koristi od te subvencije (uključujući doprinose za socijalno osiguranje na teret poslodavaca).
                  
               
                     (5)
                  
                  
                     Osim toga, „Dekretom br. 151 Vijeća ministara od 3. srpnja 2020.” (3), koji je naveden u zahtjevu Bugarske od 7. kolovoza 2020., uvedena je mjera kojom se pruža subvencioniranje plaća poduzećima čiji su prihodi zbog izbijanja bolesti COVID-19 pali za najmanje 20 %. Propisano je da se za vrijeme primjene mjere i jednako razdoblje nakon toga zaposlenici moraju zadržati u radnom odnosu. Subvencija za mjesečne plaće poduzećima koja ispunjavaju uvjete iznosi 60 % bruto mjesečne plaće zaposlenika koji imaju koristi od te subvencije (uključujući doprinose za socijalno osiguranje na teret poslodavaca).
                  
               
                     (6)
                  
                  
                     Bugarska ispunjava uvjete za podnošenje zahtjeva za financijsku pomoć utvrđene u članku 3. Uredbe (EU) 2020/672. Bugarska je Komisiji dostavila odgovarajuće dokaze o povećanju stvarnih i planiranih javnih rashoda za 511 000 000 EUR od 1. veljače 2020. zbog nacionalnih mjera poduzetih za rješavanje socioekonomskih posljedica izbijanja bolesti COVID-19. To je iznenadno i znatno povećanje jer nove mjere obuhvaćaju ili su namijenjene znatnom dijelu poduzeća i radne snage u Bugarskoj.
                  
               
                     (7)
                  
                  
                     Komisija se u skladu s člankom 6. Uredbe (EU) 2020/672 savjetovala s Bugarskom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere navedene u zahtjevu od 7. kolovoza 2020.
                  
               
                     (8)
                  
                  
                     Stoga bi trebalo pružiti financijsku pomoć kako bi se Bugarskoj pomoglo u rješavanju socioekonomskih posljedica ozbiljnih gospodarskih poremećaja uzrokovanih izbijanjem bolesti COVID-19. Komisija bi trebala donijeti odluke o dospijećima, iznosu obrokâ i tranši te njihovoj isplati u bliskoj suradnji s nacionalnim tijelima.
                  
               
                     (9)
                  
                  
                     Ovom Odlukom ne bi se trebalo dovoditi u pitanje ishod postupaka u vezi s narušavanjem funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
                  
               
                     (10)
                  
                  
                     Bugarska bi trebala redovito informirati Komisiju o izvršenju planiranih javnih rashoda kako bi Komisiji omogućila da procijeni u kojoj je mjeri Bugarska te rashode izvršila.
                  
               
                     (11)
                  
                  
                     Odluka o dodjeli financijske pomoći donesena je uzevši u obzir postojeće i očekivane potrebe Bugarske, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
                  
               DONIJELO JE OVU ODLUKU:
         
            Članak 1.
            Bugarska ispunjava uvjete utvrđene u članku 3. Uredbe (EU) 2020/672.
         
         
            Članak 2.
            
               1.   Unija Bugarskoj stavlja na raspolaganje zajam u maksimalnom iznosu od 511 000 000 EUR. Maksimalno prosječno dospijeće zajma iznosi 15 godina.
            
            
               2.   Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.   Financijsku pomoć Unije Komisija Bugarskoj stavlja na raspolaganje u najviše osam obroka. Obrok se može isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.   Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.   Bugarska plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanog sa zajmom odobrenim na temelju stavka 1. ovog članka.
            
            
               6.   Komisija odlučuje o iznosu i isplati obrokâ, kao i o iznosu tranši.
            
         
         
            Članak 3.
            Bugarska može financirati sljedeće mjere:
            
                        (a)
                     
                     
                        subvencije poduzećima za plaće kako je utvrđeno „Dekretom Vijeća ministara br. 55 od 30. ožujka 2020.”;
                     
                  
                        (b)
                     
                     
                        subvencije poduzećima za plaće kako je utvrđeno „Dekretom Vijeća ministara br. 151 od 3. srpnja 2020.”.
                     
                  
         
            Članak 4.
            Bugarska do 30. ožujka 2021. i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
         
         
            Članak 5.
            Ova je Odluka upućena Republici Bugarskoj.
            Ova Odluka proizvodi učinke od dana priopćenja adresatu.
         
         
            Članak 6.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 25. rujna 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 159, 20.5.2020., str. 1.
         
         
            (2)  Dekret br. 55 Vijeća ministara od 30. ožujka 2020., izmijenjen Dekretom br. 71 od 16. travnja 2020. i Dekretom br. 106 od 28. svibnja 2020. (Službeni list br. 31 od 1. travnja 2020.).
         
            (3)  Dekret br. 151 Vijeća ministara od 3. srpnja 2020. (Službeni list br. 60 od 7. srpnja 2020.).